SAK:n järjestämään Juha Sipilän hallituksen työttömyysturvaa leikkaavaa aktiivimallia ja hallituksen suunnittelemia lisäheikennyksiä vastustavaan mielenosoitukseen osallistui tänään Helsingissä Senaatintorilla yli 10 000 ihmistä.
Mielenosoituksen lisäksi noin 200 000 työntekijää eri puolilla Suomea vastusti työnseisauksella aktiivimallia. Heidän joukossaan oli yli 7 500 elintarvikealan työntekijää lähes 60 elintarvikealan työpaikalla.
– Iso kiitos kaikille aktiivimallin vastaisiin mielenilmauksiin työpaikoilla ja torilla osallistuneille sekä hengessä mukana olleille. Yhteinen työmme aktiivimallin kaatamiseksi jatkuu, SEL:n puheenjohtaja Veli-Matti Kuntonen sanoo.
Kansalaisaloite aktiivimallin kumoamiseksi keräsi 20.12.2017-31.1.2018 välisenä aikana 140 875 allekirjoitusta, mikä tekee aloitteesta toiseksi suosituimman kansalaisaloitteen. Tukijoita kerättiin vain tammikuun loppuun asti, jotta aloite saadaan mahdollisimman pian eduskunnan käsiteltäväksi.